**Latvijas būvniecības padomes (LBP) sēdes**

PROTOKOLS

Latvijas Republikas Ekonomikas ministrija (EM)

Rīga, Brīvības iela 55, 406.telpa, plkst.14:00

Rīgā, 2018. gada 25.jūlijā Nr.9

Sēdi vada: **Artis Dzirkalis** – Latvijas Būvniecības padomes priekšsēdētājs

Sēdē piedalās: **Arvils Ašeradens** **–** ministru prezidenta biedrs, ekonomikas ministrs;

LBP locekļi: **Guntis Āboltiņš – Āboliņš, Normunds Grinbergs, Leonīds Jākobsons, Ināra Laube, Elīna Rožulapa, Normunds Tirāns, Edmunds Valantis, Gunārs Valinks, Roberts Vecums–Veco,** Aizvieto: **Andris Veinbergs** (LIBP), **Jānis Rozītis** (LĢS).

Uzaicinātie:

**Ilze Beināre** – EM Būvniecības politikas departamenta direktores vietniece;

**Svetlana Mjakuškina** – Būvniecības valsts kontroles biroja direktore;

**Uldis Jansons -** Būvniecības valsts kontroles birojs;

**Anna Upena** – Latvijas Būvuzņēmēju partnerība;

**Dainis Ģēģeris** – LSGUTIS Būvspeciālistu sertificēšanas centra vadītājs;

**Aldis Greķis** – LSGŪTIS eksperts energoefektivitātes jomā.

Sēdē nepiedalās: Andris Bērziņš, Kaspars Bondars (LĢS), Baiba Fromane, Vija Gēme, Vilnis Krēsliņš, Ilmārs Leikums, Gints Miķelsons (LIBP), Uldis Papulis, Jurijs Strods (LPS), Laura Vikšere.

Protokolē: Inese Rostoka - EM Būvniecības politikas departamenta vecākā eksperte.

Sēdi sāk 14:05

**Protokolā lietotie saīsinājumi**

BIM – Būvniecības informācijas modelēšana

BIS – Būvniecības Informācijas sistēma

BVKB – Būvniecības valsts kontroles birojs

EM – Ekonomikas ministrija

ES – Eiropas Savienība

ESF – Eiropas Savienības Fondi

FIDIC – Starptautiskā inženierkonsultantu federācija (*Fédération Internationale Des Ingénieurs-Conseils)*

IKP – Iekšzemes kopprodukts

LAS – Latvijas Arhitektu savienība

LBP, Padome – Latvijas Būvniecības padome

LĢS – Latvijas ģeotehniķu savienība

LIBP – Latvijas Ilgtspējīgas būvniecības padome

LPS – Latvijas Pašvaldību savienība

LSGŪTIS – Latvijas siltuma, gāzes un ūdens tehnoloģijas inženieru savienība

MK – Ministru kabinets

NEP – Nozaru ekspertu padome

**Saruna ar ministru prezidenta biedru, ekonomikas ministru Arvilu Ašeradenu.**

Skatoties no IKP struktūras būvniecības izaugsme šogad ir ļoti strauja. Būvniecības jaudas šobrīd ir sasniegušas maksimumu, strauji aug būvniecības izmaksas un cenas, bet atšķirībā no 2007.gada, šobrīd nav kreditēšanas piedāvājuma.

Ņemot vērā straujās cenu svārstības, ministrs sarunā ar Padomes locekļiem vēlas noskaidrot:

1. Vai nozare ir domājusi par būvniecības izmaksu sabalansēšanas mehānismu, par attīstības modeli, kas būtu sabalansēts un neradītu šādas svārstības nākotnē?
2. Kādas būtu aktuālākās lietas būvniecības nozarē, kuras būtu jārisina neatliekami?

**A.Dzirkalis** – būvniecības izmaksu kāpums ir likumsakarīgs un iemesli ir vairāki. Iepriekšējā laika periodā būvnieki bija spiesti samazināt cenas, vairāk kā uzņēmuma rentabilitāte atļauj, lai tiktu pie pasūtījumiem, tagad tie ir gatavi atgūt zaudēto. Daudzi iepirkumi ir veikti iepriekšējā laika periodā pie iepriekšējā cenu līmeņa. Šobrīd cenu nosaka reālie darbu veicēji un materiālu ražotāji. Daudz pasākumu arī ir veikti, lai izietu no ēnu ekonomikas.

Ja izdotos izlīdzināt šo mainīgo pieprasījumu un piedāvājumu, nozare varētu būt apmierināta un nebūtu šie straujie kāpumi un kritumi.

**A.Ašeradens** vēlas zināt nozares prognozi par to, vai cenas turpinās augt, jo valdības pusē šobrīd jau tiek samazināts no ESF finansēto realizējamo objektu skaits gan siltināšanā, gan tiek domāts par citiem objektiem.

G. **Āboltiņš – Āboliņš** – uzskata, ka būvniecībā ir zema tirgus elastība. Vienu gadu katastrofāla situācija, kad jādomā, kā neatlaist darbiniekus, bet gadu vēlāk jau darbinieku trūkst. Daudzi izmantoja šo situāciju un devās strādāt uz ārzemēm.

Šobrīd cenas būvniecībā aug, bet tiklīdz tirgū parādīsies ārvalstu kompānijas, tā cenas stabilizēsies. Cenu pieaugumu rada arī ēnu ekonomikas ierobežošana. Prognozē, ka cenas varētu augt vēl apmēram par 20 %, bet jāskatās kādā laika periodā.

Neiesaka kultivēt uzstādījumu par to, ka cenas aug, tas arī var ietekmēt cenu kāpumu.

**L.Jākobsons** – noslogotība visiem būvmateriālu ražošanas uzņēmumiem ir 100%, lai nodrošinātu iekšējo tirgu ar būvmateriāliem, ir samazināta eksporta daļa. Prognozējam, ka cenu kāpums būvmateriāliem varētu būt līdz 2021.gadam, tad stabilizēsies. Pieaugums pamatmateriāliem varētu būt vidēji 3-6%. Būs atsevišķas būvmateriālu grupas, kur varētu augt arī par 20%. Piem., siltināšanas materiālu cenu pieaugums ir liels. Daudzi, kas bija plānojuši, pasūtījuši jau iepriekš. Deficīts ir cietā vate, bet pārējie materiāli ir pietiekami.

**A.Veinbergs** – siltināšanas materiālu kapacitāte ir ierobežota arī ES un siltināšanas materiāls jau ir izpārdots. Jāskatās uz ES prognozēm.

G. **Āboltiņš – Āboliņš** – celtniecības pakalpojumu izmaksu pieaugumu ietekmē cenu pieaugums par atsevišķiem būvdarbu veidiem, piem., liels darba samaksas pieaugums betonēšanas darbiem, sadārdzinājušies kabeļi par 20%, jo sadārdzinājies ir varš, pēdējā mēneša tendence - būvniecības iekārtu noma, atsevišķas pozīcijas sadārdzinājušās pat divas reizes. Šogad pret pagājušo gadu būvniecības cenu pieaugums kopumā varētu būt 10-15 %.

Problēmas, ar līgumiem, kas noslēgti 2015.gadā, nevar izpildīt saistības. Projektus nevar realizēt, tos realizē, kompensējot no citiem objektiem. Tā ir liela problēma būvnieku pusē, ko var redzēt peļņas/zaudējumu aprēķinos, būvnieki nepelna.

**A. Ašeradens –** šobrīd ES būvniecības tirgū valda pozitīvas tendences, iepircēju indeksi būtiski nekrītas, pretēji politiskajai nestabilitātei, ekonomika strauji iet uz priekšu. Liela ietekme Skandināvijai, kas ieinteresēta, lai Baltijas kompānijas tur strādātu, jo Baltijas un Polijas būvnieki dzesējuši viņu tirgu, kas ļāvis necelt būvniecības cenas, Rail Baltic būs milzīgs projekts, kas prasīs resursus.

Vajadzētu saprast, kas notiek ar cenām, iepriekšējais straujais cenu pieaugums bija smags, tāpēc valdības līmenī tiek domāts par atsevišķu objektu būvniecības termiņu pārcelšanu. Ieteiktu nozares līmenī skatīties, ko darīt ilgtermiņā. Pieaugums būvniecības cenām ir pārāk straujš. Jāizveido monitoringa sistēma.

**G. Āboltiņš – Āboliņš** – jāskatās, cik ātri vajadzētu reaģēt, no pirmajām pazīmēm kad vērojamas pirmās svārstības tirgū līdz brīdim, kad valdībai vajadzētu izdarīt intervenci. Uzskata, ka laikam nevajadzētu būt ilgākam par pusgadu, tad šādu instrumentu būtu jēgpilni pielietot, ja tas ir gads, tad situācija var mainīties, kā tas ir tagad.

**D.Ģēģeris** – aicina pievērst uzmanību infrastruktūras būvniekiem, kuri pamatā strādā kā apakšuzņēmēji un daudzi atrodas ēnu ekonomikas zonā un nospiesti visvairāk. Būvnieki sāk apvienoties, lai kopīgi cīnītos pret ģenerāluzņēmējiem, pret cenu dempingu iepirkumos. Uzņēmēji riskē un strādā bez līgumsaistībām.

**N.Grinbergs** – 2015.gadā nozare vērsa uzmanību uz to, ka apjomi krīt un jāpieņem lēmumi, šobrīd ir sekas. Esam zaudējuši daudzus speciālistus. Otra lieta, ka ļaujam būvniecībā strādāt ik vienam un mēneša beigās pasaka, ka darbs nav kvalitatīvs un var arī nemaksāt. Svarīgi runāt par maksāšanas disciplīnu (ja darbs ir slikts, tad darbinieku jāatbrīvo, ja ļauts strādāt, tad arī jāsamaksā).

Maksāšanas disciplīna, darba spēka kvalifikācija ir svarīga, jo tas ir pamatā tam, ka Latvijā pietrūkst specializētie būvuzņēmumi. Nevienam uzņēmumam nav pietiekamā daudzumā speciālisti, kas veiktu specializētos darbus.

**G. Āboltiņš – Āboliņš** – arī ģenerāluzņēmēji cieš no tā, ka ir valsts un pašvaldību pasūtījumi, kur maksājumi kavējas, jo nav mehānisma un deleģējuma pieņemt lēmumu.

**A.Dzirkalis** – tipveida līgumos idejiski varētu iestrādāt atmaksāšanas mehānismu, jo nav godīgi no ģenerāluzņēmēja prasīt veidot drošības spilvenus, lai samaksātu apakšuzņēmējam, ja maksājumi no pasūtītāja ilgāku laiku kavējas.

**A.Ašeradens** – koncentrējoties uz risinājumiem, varētu saīsināt apakšuzņēmēju ķēdes vai ieviest Skandināvijas modeli par solidāro atbildību būvniecībā.

**R.Vecums–Veco –** papildinot N.Grinberga teikto, samazinoties strādnieku daudzumam pie mums paliek cilvēki, kuru prasmes ir nosacīti zemākas kā tiem, kas aizbraukuši, un tas atspoguļojās darbu kvalitātē, neskatoties, ka cena samaksāta augsta. Tas ir ietekmējams ar specializētajiem uzņēmumiem.

Latvijā visa būvniecības sistēma balstās uz būvkomersantiem, kam nepieciešams viens speciālists, kas ir būvinženieris ar noteiktu kvalifikāciju. Lielākajā daļā Eiropas būvkomersanti sadalīti divās daļās: viena daļa tie, kas atbild par reglamentētajiem darbiem, kas saistīti ar būves drošību, otra daļa specializētie uzņēmumi, kas atbild par speciālajiem darbiem, kur būtu nepieciešami labi amatnieki, un būvinženieris nav nepieciešams. Ierosina ministrijai izpētīt Vācijas un citu valstu pieredzi.

Pateicas ministrijai par amatnieku un restauratoru legalizāciju normatīvajā regulējumā.

**E.Rožulapa** – vēlētos saņemt vairāk cieņas no valsts puses (maksājumu disciplīna, bailes pieņemt lēmumu). Gadiem ilgi veidots negatīvs priekšstats un attieksme, kas izpaužas valsts un pašvaldības publiskajos iepirkumos: iepirkumu nolikumos, izstrādātajos līgumos un maksājumu disciplīnā. Aicina EM veicināt pozitīvu publicitāti, jo graujošā attieksme degradē būvniecības nozari. Otrkārt maksājumu disciplīna kavē visas valsts ekonomisko attīstību.

**A.Ašeradens** – piekrīt, ka ir jāstrādā pie būvniecības nozares reputācijas un jāpadomā, ko varētu darīt. Uzskata, ka labs sākums ir būvniecības nozares koplīgums.

**A.Upena** – aicina pievērsties ilgtermiņa plānošanai no valdības puses, lai nebūtu straujas pārmaiņas tirgū. Pieprasījuma svārstības ietekmē arī darba spēku. Apjomi aug arī kaimiņvalstīs un Skandināvijā. Uzņēmums nav ieinteresēts apmācīt darbiniekus pie šādām tirgus svārstībām.

Ar koplīguma noslēgšanu nozarē celsies minimālā darba alga, kas iespējams rosinās darbiniekus nebraukt projām un informē, ka koplīgumu parakstījušo būvkomersantu apgrozījums būvniecībā jau aptver 95% no nepieciešamā apjoma, lai koplīgums būtu saistošs un attiecināms uz visu nozari.

**A.Ašeradens** aicina nozari apvienoties, izmantot savus resursus un monitorēt situāciju, tad arī valdības puse varētu atbilstoši rīkoties:

* jāsaprot tas brīdis, kad būvniekiem beidzas zaudējumu kompensācija un kad cenas ir pieaugušas;
* monitorēt cenas arī citās valstīs (kaimiņvalstis, Skandināvija);
* nodarbinātības un darba algas jautājums - sekot līdzi tam, cik un kādas kvalifikācijas cilvēku nozarē ir.

**A.Valinks** – aktuālākais:

- ir ieviesti eirokodi konstruktīvajiem elementiem, konstrukcijām jābūt drošām, tas sadārdzina atjaunošanas projektu izmaksas;

- FIDIC līgumu ieviešana;

- runājot par cenu pieaugumu, ekspertīžu cenas ir neadekvātas, cenas krītas ļoti būtiski un tas ir tikai uz kvalitātes rēķina. Termiņi ekspertīzēm ir ļoti īsi un fiziski nav iespējams veikt ekspertīzi.

**E.Rožulapa** – ja pasūtītājs būtu ieinteresēts, lai būvprojektam būtu augsta kvalitāte, tad pievērstu lielāku uzmanību ekspertīzei. Starp ekspertiem, kas nozarē ir atzīti un aicināti uz ekspertīzēm savas reputācijas dēļ, ir izveidojies kontingents ar cilvēkiem, kas saredz biznesa nišu un kvalitāte krītas. Eksperta sertifikāta ieviešana, ko mēs visi atbalstījām, ir solis prom no kvalitātes. LAS neatbalstīs tādus ekspertus, kas veic tikai ekspertīzes. Aicina ieviest augstākas sertificēšanas prasības ekspertiem.

**A.Dzirkalis** – nepiekrīt viedoklim un norāda, ka ekspertīzes būtība, ir ne tikai reputācijas jautājums, bet četru acu princips ar mērķi novērst projektētāja pieļautas kļūdas projektā.

**S.Mjakuškina** –piekrīt, ka lai varētu izskaust un ierobežot šādu nekvalitatīvu ekspertu darbu, lielāks uzsvars jāvērš uz ekspertu uzraudzību.

**E.Valantis** – aicina nozari, ja ir gadījumi, kad publiskajā iepirkumā ir noteikti neadekvāti īsi ekspertīzes termiņi, lūdz par šādiem gadījumiem informēt ministriju un BVKB.

**Sarunas kopsavilkums**

Aktuālie darāmie darbi valsts pārvaldei:

* atvērt diskusiju un pārskatīt apakšuzņēmēju ķēdēs;
* aktīvāk strādāt pie tipveida līgumu nosacījumiem, lai risinātu ātrāku norēķināšanos par paveiktiem būvdarbiem;
* ieviest būvniecības publiskos iepirkumos FIDIC līgumu;
* Saeimā atbalstīt Darba likuma grozījumus;

**A.Ašeradens** informē par aktualitātēm, kas varētu interesēt nozari:

**-** sadarbībā ar Vāciju tiek strādāts pie industrijas digitalizācijas, (produktivitātes celšanas ietvaros piesaistīt vācu ekspertus, kas palīdzētu uzņēmumiem izvērtēt digitalizācijas iespējas, ko konsultāciju līmeni varētu finansēt valsts pusē).

* valdības rezervējusi izglītībai apmēram 150 milj. euro ESF naudas, kas tiks novirzīta pieaugušo izglītībai. Aicina nozari veidot kvalitatīvas apmācību programmas un iesaistīties strādājošo kvalifikācijas celšanā, stimulēt specializāciju;
* Ir uzsākta būvprojektu saskaņošana BIS sistēmā, kas būs kā obligāta prasība no 01.01.2019. BIS produkts ir izstrādāts labs un aicina nozari sadarboties BIS pilnveidošanā;
* kādā veidā varētu monitorēt nozares attīstību, lai saprastu, kas ir objektīvie pieaugumi, kā varētu apvienot resursus. Valdības pusē kā pasūtītājam jāzina, kas ir objektīvais cenu līmenis, ar ko jārēķinās, jābūt argumentācijai no nozares (sarunas laikā nesaņēma atbildi).

**Nolemj.** Tikties septembrī, lai diskutētu ar Padomi par monitoringa mehānismu, kā nozare pati varētu vērtēt savu attīstību un būvniecības cenu pieaugumu.

Darba kārtība:

1. Būvkomersantu klasifikācijas izmaiņas un piemērošana publiskajos iepirkumos.
2. Ekonomikas ministrijas vīzija par BIM ieviešanu publiskajos iepirkumos.
3. Informācija par būvkomersantu nodevas iekasēšanu.
4. Augstākās izglītības programmu ietvaros apgūstamie jautājumi neatkarīgiem ēku energoefektivitātes ekspertiem un būvspeciālistiem.
5. Par Latvijas Būvniecības padomes nolikuma maiņu.
6. Ekonomikas ministrijas informācija par normatīvo aktu izstrādi būvniecības jomā.
7. Citi jautājumi.

**1.§**

**Būvkomersantu klasifikācijas izmaiņas un piemērošana publiskajos iepirkumos.**

----------------------------------------------------------------------------------------------

**Ziņo:** E.Valantis

Būvkomersantuklasifikācijas piemērošanas mērķis ir **s**amazināt iesniedzamo dokumentu skaitu un administratīvo slogu publiskajos būvdarbu iepirkumos.

Svarīgi ir vienoties par klasifikācijas piemērošanas kārtību. Ir jāveic grozījumi esošajā klasifikācijā. EM priekšlikums ir atteikties no īstermiņa likviditātes un ieviest būvdarbu pieredzes klasi, balstoties uz būvkomersantu pašu spēkiem izpildītajām līgumu summām noteiktajās sfērās.

Tas ir :

* Vispārējā klase - tiek piešķirta saskaņā ar esošajiem profesionālās pieredzes, finansiāli ekonomiskajiem un ilgtspējas rādītājiem;
* Būvdarbu pieredzes klase - tiek piešķirta saskaņā ar būvkomersantu pašu spēkiem veikto būvdarbu pieredzi noteiktās būvdarbu sfērās.

**A.Dzirklis** – iesaka pievienot noteiktajām sfērām arī būvuzraudzību un ekspertīzes pakalpojumu sniedzējus.

Būvkomersantam būtu jāsniedz informācija par būvdarbu līgumiem un pašu spēkiem veiktajiem darbiem. Par nepatiesas informācijas sniegšanu, būvkomersants tiek izslēgts no dalības publiskajos iepirkumos uz gadu.

Prezentē Būvdarbu pieredzes klases noteikšanas kārtību (Prezentācija pielikumā).

Padome nav pārliecināta, ka lielie uzņēmumi nestartēs uz mazākiem iepirkumiem (piem., krīzes situācijās), tā izspiežot no tirgus mazos uzņēmumus. Trūkst mazo uzņēmumu aizsardzības mehānisma.

Atvērtie jautājumi diskusijām:

* Vispārējās klases piemērošana publiskajos iepirkumos;
* Publisko būvdarbu iepirkumu kārtība brīdī, kad noteikumi ir stājušies spēkā, bet būvkomersanti vēl nav klasificēti.

Noteikumiem jāstājas spēkā 30.04.2019., aktīvākais darbs pie noteikumu projekta notiks septembrī – oktobrī.

**Nolemj**: Padomes locekļiem noformulēt viedokli un atsūtīt ministrijai jautājumus un priekšlikumus, kurus ministrijai vajadzētu iekļaut Būvkomersantuklasifikācijas piemērošanā.

**2.§**

**Ekonomikas ministrijas vīzija par BIM ieviešanu publiskajos iepirkumos.**

----------------------------------------------------------------------------------------------

**Ziņo:** E.Valantis

Maija beigās EM viesojās britu speciālisti, kas BIM sistēmu ieviesa Lielbritānijā. Gribējām saprast, kā panākt, ka BIM ir realitāte Latvijā arī publiskajā sektorā. Ieviešot BIM, ieguvumu ir ļoti daudz gan pasūtītajiem, gan būvniekam un arī apsaimniekotājam.

Ministrija gatavos informatīvo ziņojumu par plāniem BIM ieviešanā.

Lielbritānijā ir bijis uzstādījums, ka negribam samazināt publiskos izdevumus būvniecībai, bet gribam panākt, ka par to pašu naudu var uzbūvēt vairāk.

**A.Dzirkalis** – tas ir atbalstāms veids, kā priekš mazas valsts varam uztaisīt BIM sistēmu. Pozitīvais ir valsts iesaiste BIM ieviešanā, jo privātajam sektoram tas ir dārgi

(BIM bibliotēkas, standarti).

Briti strādāja galvenajos virzienos *(prezentācija pielikumā*):

1. Valdībā pieņemt lēmumu, nosakot kāda veida objektiem BIM tiek pielietots;
2. Standartu izstrāde;
3. Izglītības sistēmas pilnveidošana;
4. Kopējās izpratnes veidošana.

No augusta beigām līdz septembra sākumam aicina pieteikties priekšlikumu izstrādē.

**Nolemj**: Atbalstīt BIM ieviešanu publiskajos iepirkumos Latvijā.

.

**3.§**

**Informācija par būvkomersantu nodevas iekasēšanu**

----------------------------------------------------------------------------------------------

**Ziņo:** E.Valantis

Šogad būvkomersantu nodevas apjoms ir ievērojami pieaudzis un nodeva nosedz visus izdevumus, pretēji iepriekšējiem gadiem:

Uz 30.06.2018. 3 293 686 (būvkomersantu skaits 4974)

Uz 30.06.2017. 1 630 324 (būvkomersantu skaits 4784)

Šobrīd, atbilstoši MK protokollēmumā dotajam uzdevumam:

* jāizvērtē būvniecības nozares pārstāvju norādīto risku attiecībā uz valsts nodevas būtisku pieaugumu būvkomersantiem, kuriem neto apgrozījumu veido arī ieņēmumi no saimnieciskās darbības, kas nav saistīta ar būvniecību.
* jāizvērtē būvniecības nozares pārstāvju priekšlikumu par saimnieciskās darbības veicēju - fizisku personu būvniecības pakalpojumu sniedzēju - iekļaušanu būvkomersantu reģistrā, lai novērstu tirgus kropļošanas risku, un nepieciešamības gadījumā sagatavot grozījumus normatīvajos aktos atbilstoši izvērtējuma rezultātam.

Būvkomersantu reģistrā reģistrēti – **98** individuālie komersanti.

Saskaņā ar VID datiem – **7486** saimnieciskās darbības veicēju, pašnodarbināto un individuālo komersantu NACE 2.redakcija F sadaļā “Būvniecība” un M sadaļas 71.1 līmenī “Arhitektūras un projektēšanas pakalpojumi un konsultācijas”.

EM priekšlikums:

* Noteikt prasību reģistrēties reģistrā ar minimālo nodevas apmēru 100 euro;
* Nodrošina godīgu konkurenci;
* Līdzsvaro nodevas ieņēmumu samazinājumu no daudznozaru uzņēmumiem.

**E.Rožulapa** – iebilst pret šo priekšlikumu, jo pārsvarā šīs personas sniedz pakalpojumus mazos objektos, fragmentāri par nelielām summām.

**G.Valinks** – jāpārbauda, vai lielie valsts un pašvaldības uzņēmumi, kas veic būvniecību, ir reģistrēti Būvkomersantu reģistrā.

*Uzziņa.*

*Fiziskajai personai ir pienākums sevi ierakstīt komercreģistrā kā individuālo komersantu, ja tā atbilst kādai no šīm pazīmēm:*

* *gada apgrozījums no veiktās saimnieciskās darbības pārsniedz 284 600 EUR;*
* *tās veiktā saimnieciskā darbība atbilst komercaģenta darbībai (Komerclikuma 45.pants) vai māklera darbībai;*
* *tās gada apgrozījums no saimnieciskās darbības pārsniedz 28 500 EUR, kā arī tā savas saimnieciskās darbības veikšanai vienlaikus nodarbina vairāk nekā piecus darbiniekus.*

**R.Vecums–Veco** – vēlas zināt, vai fiziskai personai būs arī vienādas tiesības ar būvkomersantu, ja ir vienādi pienākumi maksāt nodevu.

**E.Valantis** – gaidīs priekšlikumus par to, kā nesamazināt kopējo būvkomersantu nodevas summu.

N.Tirāns ierosina noteikt ieņēmumu slieksni, no kura sāk maksāt, Padome šo priekšlikumu atbalsta.

**Nolemj:** Uz nākamo padomes sēdi EM prezentē priekšlikumu par iespēju diferencēt būvkomersantu nodevu fiziskajām personām saimnieciskās darbības veicējiem.

**4.§**

**Augstākās izglītības programmu ietvaros apgūstamie jautājumi Neatkarīgiem ēku energoefektivitātes ekspertiem un būvspeciālistiem**

----------------------------------------------------------------------------------------------

|  |
| --- |
| **Ziņo:** E.Valantis, D.Ģēģeris  Lūdzām visām augstskolām un koledžām, kas apmāca būvniecības speciālistus, ar lūgumu iekļaut šo apmācību programmu savās augstskolu programmās būvniecības speciālistiem.  Programma sastādīta kopā ar RTU mācību spēkiem.  Tiek strādāts pie saldēšanas iekārtu speciālistu apmācību programmas.  **Nolemj:** Pieņemt informāciju zināšanai.  **5.§**  **Par Latvijas Būvniecības padomes nolikuma maiņu**  ----------------------------------------------------------------------------------------------  **Ziņo:** E.Valantis  EM priekšlikums, ņemot vērā Padomes locekļu komentārus un priekšlikumus, kad Padomes locekļus ievēlēt uz ilgāku laiku, piedāvājam padomes locekļu darbības ilgumu pagarināt uz 3 gadiem. Šādus grozījumus varētu ātri pieņemt.  **Nolemj:** Atbalstīt vienbalsīgi EM priekšlikumu par grozījumu izdarīšanu MK 2014.gada 26.augusta noteikumos Nr.513 “Latvijas Būvniecības padomes izveidošanas un darbības kārtība”, pagarinot ar Ekonomikas ministrijas rīkojumu apstiprinātās padomes darbības ilgumu uz 3 gadiem.  **6.§**  **Ekonomikas ministrijas informācija par normatīvo aktu izstrādi**  **būvniecības jomā**  ----------------------------------------------------------------------------------------------  **Ziņo:** E.Valantis  Padomei ir izsūtīta informācija par normatīvā regulējuma virzību.  **D.Ģēģeris** – LSGŪTIS pārstāvētajās nozarēs ir sagatavoti speciālisti - inženieri savās specifiskajās nozarēs, bet viņi nav apguvuši programmu būvniecībā, līdz ar to, viņi nevar strādāt kā būvniecības speciālisti. RTU ir gatava apmācīt šos speciālistus.  **E.Valantis** – aicina noformulēt jautājumu un iesniegt ministrijā.  **E.Rožulapa** – aicina atbalstīt Būvniecības likuma grozījumus par būvtehniķiem, bet jautājumu par citiem speciālistiem skatīt plašāk, jo nepieciešams pilnveidot formulējumu.  **Nolemj:** Pieņemt informāciju zināšanai  **7.§**  **Citi jautājumi**  ----------------------------------------------------------------------------------------------  **Ziņo:** N.Grinbergs   * 1. **Par NEP plānotajām aktivitātēm** (prezentācija pielikumā):   Vienojāmies neorganizēt Būvniecības padomes izglītības darba grupu, bet visas aktivitātes pārcelt uz NEP. Visi jautājumi, kas skar izglītību būvniecības nozarē, tiks risināti BŪVNIECĪBAS EKSPERTU PADOMĒ.     * Nākošā NEP sēde 2018.gada 29.augustā plkst.13.00. Ogres tehnikumā; * Pilotprojekts: Nākotnes scenāriji būvniecībā. Pētnieki kopā ar paplašinātu Būvniecības NEP (dažādu ekspertu loks) izstrādā nākotnes scenārijus, nosakot iespējamo nozares nākotni. (Pētījuma ietvaros noskaidrojam, kā labāk izstrādāt, interpretēt un izmantot vidēja un ilgtermiņa darba tirgus prognozes).   **Nolemj:** Pieņemt informāciju zināšanai. |
|  |

* 1. **Latvijas Būvniecības padomes nākamās sēdes Darba kārtība**

**Nolemj:** Nākamo Latvijas būvniecības padomes sēdi sasaukt **2018.gada 23. augustā, plkst.15:00.**

Sēdi slēdz 16:55

Padomes priekšsēdētājs A.Dzirkalis

Protokolēja I.Rostoka